##### **Τοποθέτηση του Γιάννη Μυλωνάκη στη συζήτηση για την Κλιματική Αλλαγή - Θέσεις για την «Πράσινη» Πόλη**

Στον αγώνα για την αντιμετώπιση της κλιματικής αλλαγής οι δημοτικές αρχές οφείλουν να έχουν ενεργό ρόλο και λόγο, επιδιώκοντας καταρχάς τη συμμετοχή και τη συνεργασία όλων των εμπλεκόμενων και ενδιαφερόμενων φορέων της κοινωνίας. Δηλαδή δημόσιων ή ιδιωτικών φορέων και επιχειρήσεων, φορέων της κοινωνικής οικονομίας, ακαδημαϊκών και ερευνητικών ιδρυμάτων καθώς και της κοινωνίας των πολιτών.

Ο Δήμος μας δυστυχώς και σε αυτόν τον τομέα είναι ουραγός. Χαρακτηριστικά θα αναφέρω ότι οι μόνες ενεργειακές παρεμβάσεις που έχουν πραγματοποιηθεί την τελευταία οκταετία ήταν έργa που είχaν δρομολογηθεί ήδη από την περίοδο 2007-2010, όπως η αντικατάσταση των κουφωμάτων και των φωτιστικών σωμάτων με νέας τεχνολογίας στα δυο γυμναστήρια και στη βιβλιοθήκη, στο πλαίσιο του προγράμματος «ΕΞΟΙΚΟΝΟΜΩ» και οι βιοκλιματικές αναπλάσεις δρόμων μήκους 11χμ (στα 120 συνολικά της Αγ. Παρασκευής) (Κοντόπευκο, Τσακός).

Ως δημοτικό συμβούλιο δεσμευτήκαμε εθελοντικά το 2014 με το Σύμφωνο των Δημάρχων, την κυριότερη ευρωπαϊκή κίνηση στην οποία συμμετέχουν τοπικές και περιφερειακές αρχές, να αυξήσουμε την ενεργειακή απόδοση και τη χρήση των ανανεώσιμων πηγών ενέργειας, ώστε να επιτύχουμε και να υπερβούμε τον στόχο της Ευρωπαϊκής Ένωσης για μείωση των εκπομπών διοξειδίου του άνθρακα (CO2) κατά 20% έως το 2020, στόχος που πλέον σήμερα έχει διαμορφωθεί στο 40% ως το 2030.

Ωστόσο μέχρι σήμερα κανένα ουσιαστικό έργο ή δράση δεν έχει υλοποιηθεί σε αυτή την κατεύθυνση στον Δήμο μας.

Ως ΑΛΛΑΖΟΥΜΕ – ΕΝΕΡΓΟΙ ΠΟΛΙΤΕΣ ΑΓΙΑΣ ΠΑΡΑΣΚΕΥΗΣ στην ολιστική προσέγγισή μας για την πόλη που θέλουμε, ορίζουμε στο πρόγραμμά μας την πράσινη πόλη που σχεδιάζουμε. Βασίζεται σε τρεις άξονες:

Αλλάζουμε σημαίνει υιοθετούμε ολοκληρωμένη «πράσινη» στρατηγική για τις ενέργειες που πρέπει να αναλάβει ο Δήμος και αυτές που πρέπει να αναλάβουν οι πολίτες, με στόχο τη μείωση των εκπομπών αερίων του θερμοκηπίου, την εξοικονόμηση στην κατανάλωση ενέργειας, την αύξηση του ποσοστού των ανανεώσιμων πηγών ενέργειας και τον περιορισμό των δαπανών.

Αλλάζουμε σημαίνει ενσωματώνουμε στην πόλη τις αρχές μιας κυκλικής οικονομίας σε όλες της τις λειτουργίες, με στόχο τον περιορισμό των αποβλήτων και του κόστους αποκομιδής και διαχείρισης τους.

Αλλάζουμε σημαίνει μειώνουμε την εξάρτηση από το αυτοκίνητο για τις μετακινήσεις μέσα στην πόλη, υιοθετώντας εναλλακτικούς τρόπους μετακίνησης και χρησιμοποιούμε μη ενεργοβόρο στόλο οχημάτων στον δήμο.

Πριν από τη λήψη μέτρων θα πρέπει:

Α) να γίνει καταγραφή των ενεργειακών καταναλώσεων των δημοτικών κτιρίων και των δημοτικών επιχειρήσεων καθώς και των εκπομπών CO2 λόγω της χρήσης ενέργειας σε αυτά,

Β) να εκπονηθεί  ένα ρεαλιστικό σχέδιο για τη μείωση των ενεργειακών καταναλώσεων και των εκπομπών CO2, και

Γ) να δημιουργηθεί ένας μηχανισμός  για τη συστηματική παρακολούθηση των ενεργειακών καταναλώσεων, των εκπομπών CO2, αλλά και των μειώσεων που επιτυγχάνονται με τη λήψη συγκεκριμένων μέτρων.

Οι δράσεις για την άμβλυνση της κλιματικής αλλαγής και την ενίσχυση της ανθεκτικότητας της πόλης μας περιλαμβάνουν τα εξής:

1. Εφαρμογή ολοκληρωμένου σχεδίου υλοποίησης «πράσινων» παρεμβάσεων στα ακίνητα και τις υποδομές του Δήμου για τη βελτίωση της ενεργειακής τους απόδοσης, την υποκατάσταση των ορυκτών καυσίμων με Ανανεώσιμες Πηγές Ενέργειας ή τεχνολογίες χαμηλών εκπομπών άνθρακα και τη θερμική τους θωράκιση.
2. Εφαρμογή παρεμβάσεων για αυτοπαραγωγή ηλεκτρικής ενέργειας (πχ φωτοβολταϊκά πάνελ) και εφαρμογή εικονικού ενεργειακού συμψηφισμού (net metering).
3. Εξοικονόμηση ενέργειας στον δημοτικό φωτισμό μέσω της αντικατάστασης του συνόλου των λαμπτήρων και των φωτιστικών σωμάτων με χαμηλής ενεργειακής κατανάλωσης.
4. Εμπλουτισμός των χώρων πρασίνου και φύτευση κατάλληλων δένδρων που απορροφούν CO2 από την ατμόσφαιρα.
5. Επέκταση του δικτύου ποδηλατόδρομων και παροχή εναλλακτικών τρόπων μετακίνησης, όπως μια καλά οργανωμένη και αξιόπιστη δημοτική συγκοινωνία, τα κοινόχρηστα ποδήλατα απλά ή ηλεκτρικά κ.α.
6. Χρήση ενεργειακά αποδοτικών μέσων μαζικής μεταφοράς τα οποία χρησιμοποιούν καύσιμα φιλικά στο περιβάλλον.
7. Χορήγηση κινήτρων  για τη χρήση ηλεκτρικών οχημάτων από τους δημότες με τη δημιουργία σημείων φόρτισης τους στη πόλη.
8. Σύσταση γραφείου παροχής συμβουλών και υποστήριξης για την υλοποίηση «πράσινων» ενεργειών και προγραμμάτων από τους πολίτες.
9. Εκσυγχρονισμός των υπηρεσιών, του στόλου και των υποδομών καθαριότητας και διαχείρισης των απορριμμάτων ώστε να μπορούν να υποστηρίζουν εν τοις πράγμασι την κουλτούρα της επαναχρησιμοποίησης και της διαλογής στην πηγή.
10. Ενημέρωση και εκπαίδευση των πολιτών από τα παιδιά ως τους ηλικιωμένους και παροχή κινήτρων ώστε να γίνουν συμμέτοχοι στον σχεδιασμό του Δήμου με σχετικά προγράμματα και δράσεις.
11. Εφαρμογή της διαλογής στην πηγή σε όλες τις δημοτικές υποδομές και πιλοτικά σπίτι-σπίτι σε συγκεκριμένες γειτονιές.
12. Δράσεις για την κατάργηση του πλαστικού σε νοικοκυριά και επιχειρήσεις καφέ και εστίασης.
13. Σύσταση κέντρου περιβαλλοντικής εκπαίδευσης για την ανάπτυξη οικολογικής συνείδησης με όχημα τον Υμηττό.
14. Εκπόνηση και εφαρμογή ολοκληρωμένου σχεδίου πολιτικής προστασίας απέναντι σε ασύμμετρα φαινόμενα (πυρκαγιές, σεισμοί, χιόνι, πλημμύρες κ.λπ.), εμπλέκοντας, ενισχύοντας και ενημερώνοντας τους πολίτες, αξιοποιώντας κάθε δυνατό τρόπο άμεσης επικοινωνίας και γνωρίζοντας εκ των προτέρων που θα βρούμε πολίτες που χρειάζονται άμεσα τη βοήθειά μας σε περίπτωση ανάγκης.

Ας ξεκινήσουμε λοιπόν τη συζήτηση στην οποία σας καλούμε να έχετε ενεργή συμμετοχή με απορίες και προτάσεις. Πριν δώσω τον λόγο στον πρώτο μας ομιλητή, θέλω να σας ενημερώσω ότι στη σελίδα μας θα ανέβει το βιβλίο «ΠΑΡΑΓΩΓΗ ΚΑΙ ΧΡΗΣΗ ΤΗΣ ΕΝΕΡΓΕΙΑΣ – ΠΡΟΣΤΑΣΙΑ Ή ΚΑΤΑΣΤΡΟΦΗ ΤΟΥ ΠΕΡΙΒΑΛΛΟΝΤΟΣ», ειδική έκδοση για διδάσκοντες, μαθητές και γονείς του καθηγητή μας Απόστολου Παναγιώτου, το οποίο θα μπορείτε ελεύθερα να κατεβάσετε.